Beurtkrag duur die naweek voortArgieffoto. Eskom het Vrydagmiddag bekend gemaak dat beurtkrag die naweek sal voortduur. Volgens die kragvoorsiener sal hy voortgaan met fase 2-beurtkrag Saterdag en Sondag. Eskom het Donderdag om 15:00 fase 2-beurtkrag ingestel en dit is Vrydag voortgesit. Eskom het gesê hy moet die naweek beurtkrag toepas, aangesien hy ŉ tekort rakende sy opwekkingsvermoë beleef weens probleme by kragstasies en die nodigheid om diesel- en waterhulpbronne te bestuur. Die kragvoorsiener het gesê fase 2-beurtkrag sal, as die situasie tans in ag geneem word, tot middel volgende week toegepas word. Die kragvoorsiener het huishoudings en ondernemings versoek om elektrisiteit spaarsamig te verbruik en geisers en alle ander nienoodsaaklike toestelle af te skakel om die las op die kragnetwerk te verlig. Waar kry ek my beurtkragskedule? Beurtkrag word toegepas wanneer daar nie genoeg kapasiteit is om aan die vraag na elektrisiteit te voldoen nie. Beurtkrag word dan toegepas om elektrisiteit te bespaar en druk op die kragnetwerk te verminder. Fase 1-beurtkrag bespaar 1 000 MW elektrisiteit op enige gegewe oomblik, fase 2 bespaar 2 000 MW, fase 3 bespaar 3 000 MW en fase 4 bespaar 4 000 MW. Hoewel beurtkrag dikwels veroorsaak word deur ŉ tekort aan opwekkingskapasiteit, kan daar ook ander oorsake wees soos ŉ tekort aan steenkool, weersomstandighede of voorraadinvoerprobleme. Beurtkrag sal voorafgegaan word deur ŉ kennisgewing deur Eskom, hoewel dié kennisgewing soms op kort kennisgewing uitgereik kan word. Indien jou krag af is sonder dat Eskom beurtkrag aangekondig het, is dit waarskynlik weens ander redes soos tegniese probleme of kabeldiefstal. Indien Eskom jou elektrisiteit verskaf, kan jy jou beurtkragskedule kry deur www.loadshedding.eskom.co.za te besoek of 0860 037 566 te skakel. Indien ŉ munisipaliteit jou elektrisiteit voorsien, kan jy die volgende webwerwe besoek of inbelsentrums skakel. City Power (Johannesburg): www.citypower.co.za of 086 056 2874 Ekurhuleni (Oos-Rand, Gauteng): www.ekurhuleni.gov.za of 086 054 3000 Tshwane Metro (Pretoria): www.tshwane.gov.za of 012 358 9999 eThekwini (Durban en omliggend): www.durban.gov.za of 080 131 3111 Stad Kaapstad: www.capetown.gov.za of 086 010 3089 Nelson Mandelabaai: www.nelsonmandelabay.gov.za of 041 506 5555 Polokwane (Limpopo): www.polokwane.gov.za of 015 290 2490 eMalahleni (Witbank en omliggend): www.emalahleni.gov.za of 013 690 6911 Umhlathuze: www.umhlathuze.gov.za of 080 022 2827